*„Службени гласник РС“, број 50/2009*

На основу члана 48. став 4. Закона о заштити података о личности ("Службени гласник РС", број 97/08) и члана 42. став 1. Закона о Влади ("Службени гласник РС", бр. 55/05, 71/05 - исправка, 101/07 и 65/08),

Влада доноси

**УРЕДБУ**

**о обрасцу за вођење евиденције и начину вођења евиденције о обради података о личности**

**I. ОСНОВНЕ ОДРЕДБЕ**

***Члан 1.***

Овом уредбом прописује се образац за вођење евиденције о обради и начин вођења евиденције о обради података о личности.

Образац из става 1. овог члана одштампан је уз ову уредбу и чини њен саставни део.

***Члан 2.***

Уписивање података о личности у евиденцију и друге послове везане за евиденцију спроводи руковалац података о личности (у даљем тексту: руковалац), у складу са законом.

***Члан 3.***

Евиденција података о личности може се водити ручно или средствима за аутоматску обраду података, ако посебним законом није друкчије одређено.

***Члан 4.***

Евиденција података о личности садржи и податке о датуму претходног обавештења о успостављању збирке података о личности, датуму првог пријављивања евиденције и датуму измене и допуне евиденције.

**II. САДРЖИНА ЕВИДЕНЦИЈЕ**

***Члан 5.***

Евиденција о обради података о личности, у складу са законом, садржи податке о:

врсти података о личности о којима се води евиденција и називу збирке података о личности (у даљем тексту: збирка података); врсти радње обраде; називу, имену, седишту и адреси руковаоца; датуму започињања обраде, односно успостављању збирке података; сврси обраде; правном основу обраде, односно успостављања збирке података; категорији лица на које се подаци о личности односе; врсти и степену тајности података о личности; начину прикупљања и чувања података о личности; року чувања и употребе података о личности; називу, имену, седишту и адреси корисника података о личности (у даљем тексту: корисник); ознаци уношења, односно изношења података о личности из Републике Србије са називом државе, односно међународне организације и страног корисника; правном основу и сврси уношења, односно изношења података о личности; предузетим мерама заштите података о личности и захтеву поводом обраде.

Поред података из става 1. овог члана, евиденција о обради података о личности садржи и редни број и напомену.

**Врста података о личности и назив збирке података**

***Члан 6.***

Податак о врсти података о личности садржи попис свих врста података о личности садржаних у евиденцији о обради.

Попис врста посебних категорија података о личности садржаних у евиденцији о обради наводи се посебно.

Ако назив збирке података није одређен посебним законом, назив одређује руковалац посебном одлуком којом се одређује начин и сврха обраде података о личности.

**Назив, име, седиште и адреса руковаоца**

***Члан 7.***

Назив, седиште и адреса руковаоца који је правно лице морају да одговарају регистрованом називу, седишту и адреси тог лица уписаним у регистар.

Ако је руковалац физичко лице, име и адреса морају да одговарају личном имену и адреси пребивалишта тог лица.

Ако је руковалац орган власти, у смислу Закона о заштити података о личности, назив и седиште мора одговарати законом или другим прописом утврђеном називу и седишту тог органа.

**Сврха обраде**

***Члан 8.***

Подаци о сврси обраде садрже опис у коју сврху се подаци о личности прикупљају у одређену збирку података, уз ознаку да ли је сврха обраде одређена законом или је утврђена од стране руковаоца уз пристанак лица на кога се податак односи, односно другог овлашћеног лица.

**Правни основ обраде, односно успостављања збирке података**

***Члан 9.***

Подаци о правном основу обраде, односно успостављању збирке података, који се прикупљају и обрађују уз пристанак лица на које се подаци о личности односе, односно овлашћеног лица, садрже ознаку о начину давања пристанка.

За прикупљање и обраду података о личности, у случајевима одређеним законом или другим прописом, наводи се и одредба закона или прописа којим се утврђује прикупљање података.

**Категорија лица на које се подаци о личности односе**

***Члан 10.***

Подаци о категоријама лица на које се подаци о личности односе садрже ознаку групе или група лица на које се подаци односе.

**Врста и степен тајности података**

***Члан 11.***

Подаци о врсти и степену тајности података о личности садрже ознаку врсте и степена тајности података, у складу са прописима који уређују одређивање и заштиту тајних података.

**Начин прикупљања и чувања података**

***Члан 12.***

Подаци о начину прикупљања података о личности означавају се навођењем извора добијања података (непосредно од лица на које се односи, преузимањем из других збирки података, прикупљањем од другог лица или из других извора који се у евиденцији морају ближе навести).

Обавештење о обради садржи податке о обавештавању лица на које се подаци о личности односе, односно другог лица, о обради података, који су дати пре њиховог прикупљања.

Начин чувања података о личности садржи ознаку облика у коме је податак изражен, као и ознаку носача информације на коме се податак чува.

**Рок чувања и употребе података**

***Члан 13.***

Подаци о року чувања и употреби података о личности садрже датум успостављања збирке података и рокове чувања и коришћења података о личности одређених законом или другим прописом.

Ако време коришћења података о личности није одређено законом или другим прописом, у евиденцију се уписује рок који је неопходан за остварење сврхе обраде због које су подаци о личности прикупљени.

Евиденција из ст. 1. и 2. овог члана садржи и ознаку о брисању података о личности после протека рока за чување и коришћење података.

**Назив, име, седиште и адреса корисника**

***Члан 14.***

На податке о називу, имену, седишту и адреси корисника сходно се примењује одредба члана 5. ове уредбе.

**Ознака уношења, односно изношења података о личности из Републике Србије**

***Члан 15.***

Ознака уношења, односно изношења података о личности из Републике Србије садржи податке о чињеници уношења, односно изношења података о личности, са називом државе, односно међународне организације и страног корисника података о личности, као и сврхе уношења, односно изношења података о личности са правним основом, односно назнаком пристанка лица на које се подаци о личности односе или овлашћеног лица.

**Предузете мере заштите података о личности**

***Члан 16.***

Ознака предузетих мера заштите података о личности садржи податке о томе које су организационе, кадровске и техничке мере заштите предузете.

**Захтев поводом обраде**

***Члан 17.***

Ознака захтева поводом обраде садржи податке о називу, имену, седишту и адреси подносиоца захтева, датуму подношења захтева и врсти захтева (захтев за обавештење, увид или копију).

**Обавеза руковаоца који води евиденцију**

***Члан 18.***

Руковалац који образује и води евиденцију из члана 5. ове уредбе дужан је да, у складу са законом, ажурно води евиденцију и проверава да ли се стање по књизи слаже са стварним стањем.

У случају промене основних података из члана 5. ове уредбе о којима се води евиденција, руковалац је дужан да ажурира евиденцију у року од 15 дана од дана настанка промене, у складу са законом.

На вођење евиденције о обради података о личности сходно се примењују прописи о канцеларијском пословању у органима државне управе.

**III. ЗАВРШНА ОДРЕДБА**

**Ступање на снагу**

***Члан 19.***

Ова уредба ступа на снагу осмог дана од дана објављивања у "Службеном гласнику Републике Србије".

05 број 110-4080/2009

У Београду, 2. јула 2009. године

Влада

Први потпредседник Владе -

заменик председника Владе,

**Ивица Дачић**, с.р.

Прилог 1.

**Образац за вођење евиденције о обради података о личности**

Појмови који се користе у овом обрасцу имају значење одређено Законом о заштити података о личности ("Службени гласник РС", број 97/08) и овом уредбом.

Ова евиденција односи се на:

1) претходно обавештење о намераваном успостављању евиденције података о личности. Датум достављања претходног обавештења\_\_\_\_\_\_\_\_\_\_\_\_\_\_\_\_\_.

2) прво пријављивање евиденције о подацима о личности - евиденција број:\_\_\_\_\_\_\_\_\_\_\_\_.

3) измена, односно допуна евиденције број\_\_\_\_\_\_\_\_\_\_\_\_\_\_.

Датум достављања измена, односно допуна евиденције\_\_\_\_\_\_\_\_\_\_\_\_\_\_\_.

|  |  |  |  |
| --- | --- | --- | --- |
| 1 | Редни број |  |  |
| 2 | Врста података о личности и назив збирке података о личности |  |  |
| 3 | Врста радње обраде |  |  |
| 4 | Назив, име, седиште и адреса руковаоца |  |  |
| 5 | Датум започињања обраде, односно успостављања евиденције о обради |  |  |
| 6 | Сврха обраде (навести да ли је сврха одређена законом или је утврђена од стране руковаоца, уз пристанак лица на које се подаци о личности односе) |  |  |
| 7 | Правни основ обраде, односно успостављања евиденције  података (уз ознаку назива и одредбе закона) |  |  |
| 8 | Категорија лица на које се подаци о личности односе |  |  |
| 9 | Врста и степен тајности података о личности |  |  |
| 10 | Начин прикупљања и чувања података о личности  (уз навођење ознаке порекла податка и податка о  обавештавању лица на које се подаци односе) |  |  |
| 11 | Рок чувања и употребе података о личности |  |  |
| 12 | Назив, име, седиште и адреса корисника |  |  |
| 13 | Ознака уношења, односно изношења података из Републике Србије са називом државе, односно међународне организације и страног корисника, правни основ и сврха уношења, односно изношења података |  |  |
| 14 | Предузете мере заштите података о личности (организационе, кадровске и техничке) |  |  |
| 15 | Захтев поводом обраде (уз ознаку назива, имена, седишта и адресе подносиоца захтева, датуму подношења захтева и врсте захтева |  |  |
| 16 | Напомена |  |  |

Руковалац евиденције:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_